
Torsdag 28. november 1996

Kl. 9:08 – Paris

«Min elskede …»

Katya ble revet ut av den drømmeløse søvnen.

«Rapporten – den er her!»

Hun åpnet øynene og møtte blikket til museumspedagog Mathieu L'Abée. Den unge franskmannen stod over henne med en bunke papirer i hendene. Katya satte seg opp i senga og gned seg i øynene. Hun holdt blikket hans i et par sekunder, men da han ikke leet på seg, grep hun rapporten.

Mathieu hadde fått en av konservatorene til å analysere statuen Solens sønn med en spesiell røntgenteknikk ved museet der han jobbet, og i dag hadde det dumpet en hel mappe med resultater ned i postkassen. Han så trøstende ned på Katya, og sa hurtig:

«Den er ikke ekte. Det vil si; den er ikke en mumifisert gutt og det er bare overflaten som er av gull, men den har ganske sikkert høy historisk verdi allikevel, for det er en veldig gammel forfalskning. Den rette kjøperen ville sikkert betale en god del for den, og …»

Han stanset og smilte nølende.

Katya syntes han så mest ut som en trist hund. Smale skuldre som skrånte bratt ned i en forlengelse på hver side av kroppen til noe som liksom skulle likne armer. Underkroppen var puslete; smale hofter og to tynne bein som var festet til føttene – skonummer førti og en halv – de pekte innover. Det eneste som hun visste var i en anselig størrelse, var pikken hans. En plutselig kvalme bølget opp i henne. Hun lot blikket streife over den store denim-bulen, før hun ristet kvalmen av seg og bladde raskt igjennom de første sidene. Teksten var på et vitenskapelig språk og på fransk, men hun hadde hatt fransk som andrespråk på skolen, og etter et halvt år i Paris sammen med Mathieu, var det nok til å forstå hva som stod der. Statuen var ikke annet enn en gullforgylt keramikkfigur med tre-kjerne, og hun forstod at hun på en eller annen måte var blitt lurt, slik hun også hele tiden hadde mistenkt.

«Helvete!» ropte hun, rev av seg dyna spratt opp og trampet over gulvet. På veien hev hun rapporten utover Mathieu som skvatt unna med et hikst. «Djevelen ta!» fortsatte hun – gjennom stua, «Faen i Helvete!» - inn på badet hvor hun trakk ned trusa og tisset, klasket do-lokket igjen med et smell – og ropte «Dritstøvler!». Hun vasket hender, vannet sprutet utover, tørket seg på handduken og kastet den fra seg på gulvet, «Kjøtere!»

Inn på kjøkkenet, satte over kaffekjelen, åpnet brødskuffen – en halvtørr baguette – rev den i to og tok et tygg, «Fanden …», hun tygget videre, tok ut brødkniven …

Hun kjente at det kokte i hodet, og så for seg hvordan hun kjørte kjøkkenkniven inn i den magre skrotten til Mathieu – flere ganger – inn og ut – inn og ut. Hun hamret i stedet kniven inn i ei av dørene i kjøkkenskapet hvor den ble stående å dirre. Det dirret i knærne hennes også – og i lårene. Hun grep tak i kjøkkenbenken med begge hender. Lente seg framover. Inn og ut – inn og ut. Blodet kokte.

Hun stønnet da orgasmen tok henne, og hun lot seg falle framover. Hendene hennes famlet over benken, en krukke med kjøkkenredskaper veltet og trillet ned på kjøkkengulvet og knustes, fingrende fant en halvtom potetgullpose.

«Ekaterina?» Mathieu kom mot henne med hendene opp framfor seg. «Slapp av!»

Katya vendte hodet mot stakkaren, og det knaste da hun klemte til rundt posen. Øynene hennes lynte. Hun grep tak i en sukkerskål, og kastet den mot ham. Han dukket unna. Sukkerskålen smalt i speilet som hang på veggen. Porselenet knuste og det singlet i glass.

«Du er gal!» ropte Mathieu.

Katya brølte tilbake: «Nei! Du er gal – DU ER GAL!»

Hun kastet seg over ham. Han falt bakover, men hun lot ham bare falle og satte seg skrevs over hoftene hans. Hun begynte å hamre løs på ansiktet hans med knyttete never. Han forsøkte å stoppe slagene med hendene, men hun fikk tak i dem og låste dem fast under knærne.

«Drep ham, mor!»

En stemme, som fra et kjønnsløst barn, boret seg plutselig inn i hodet hennes. Hun så ned på hendene sine. De ble til klør. Hun kjørte neglene inn i ansiktet til Mathieu som hylte da hun flerret opp huden i strimler.

«Få mannen til å tie stille!»

Katya skallet Mathieu – én gang, to ganger, tre …

Hylene stilnet, og han ble liggende å stønne.

Katya reiste seg, og så inn i det knuste speilet. Et fragmentert bilde – en demonisk versjon av henne selv – stirret tilbake. Skallen hennes hadde fått horn. Føttene hennes var blitt til klover.

Hun smilte, og demonen smilte tilbake.

«Vær så snill!» hvisket Mathieu hest under henne.

Hun stirret ned på ham. Det piplet blod og spytt ut av den sippende geipen.

Hun trampet på ansiktet hans. Han skrek og vred seg til siden, men hun trampet og trampet.

Da han endelig lå stille i en pøl av blod, kjente hun seg kokende varm. I det knuste speilet så hun at demonen var blitt helt rød i huden.

Hun gikk til badet, dusjet, tørket seg og så seg i speilet.

Nå var hun seg selv igjen.

Hun så ned på hendene sine. De var rene, myke og delikate. Hun strøk seg selv over kinnene – lukket øynene – smilte.

Hun knyttet håret i en hestehale, og pakket tingene sine i en stor ryggsekk; noen klær og toalettsaker, en fuglekikkert og en gullforgylt statue med tre-kjerne. Statuen var altså ikke ekte, men skuffelsen over det var nå forbløffende liten. Allikevel hadde hun blitt så rasende.

Hun festet stroppene i toppen av sekken, satte den fra seg i gangen og gikk til liket av Mathieu.

Hun så ned på ham. Ansiktet var som et blodig portrett utført av Salvador Dali. Nesen var ikke der den skulle, huden var rød mosaikk og det ene øyeeplet hang og dinglet i synsnerven under det andre.

«Stakkars deg!» sa Katya, bøyde seg ned og strøk ham over håret.

Hun kjente ikke noe annet enn omsorg og empati nå som han lå der død og stille.

Mathieu hadde ikke sviktet.

Han hadde åpnet opp det sparsommelige ungkarsredet sitt for henne, og gitt henne alt hva han kunne tilby. Og hun hadde tatt imot det hun trengte for å overleve. Akkurat da hadde hun ikke hatt noe bedre alternativ enn å benytte seg av det Mathieu kunne gi – og nå hadde hun gitt ham det aller siste han kunne – selve livet – til henne. Det var trist at han var død, for det var ikke ham hun var sint på, men et sted måtte hun få utløp.

Nei, raseriet hadde kommet fra et annet sted. Det hadde handlet om noe annet. Det som hører barndommen til. Det handlet om sviket fra alle menn hun hadde møtt; bestefar, far, onkler, kjærester og lærere … Tankred Tommesen.

Navnet ga gjenklang i det hule brystet hennes. En blanding av hat og begjær som fikk det til å sitre i kroppen.

Hun ble plutselig kvalm igjen, og sitringen gikk over i magekramper. Hun sjanglet ut på toalettet og dro ned buksene. Riene bølget i mellomgulvet idet hun skrevet over toalettskåla, presset albuene over magen og slapp ut et langt, halvkvalt ul. Noe løsnet under henne og falt ned i skåla med et dryppende klask. Hun senket hodet og tittet ned. Vannet var farget av blod, og noe slimete som kunne likne en liten klase med lys blæretang lå og duppet i det røde. En av blærene var så stor som en uskrelt peanøtt. Skjelvende strakte hun den ene handa ned mot det makabre underet som lå og duppet i vannet. Hun hørte sin egen pust som et fossefall i ørene. Fingertuppene strøk forsiktig over den lille posen med antydningen til menneske som fløt stille og dødt i det røde. En gråsvart flekk var synlig på en liten forhøyning i den ene, svulmende delen av posen; et øye, og i et lite sekund var det Tankreds øye som stirret tilbake mot henne.

Hun skvatt til og reiste seg brått. Hun ble stående et par sekund, så bråvendte hun og spylte toalettet, vagget med buksa på knærne bort til vasken, dro ut skuffen med vaskekluter, vasket seg hastig nedentil og trakk buksene på.

En plutselig smerte jog fra skulderen – gjennom muskler og bein – og helt opp til toppen av skallen. Hun oppdaget at hun bet tennene så hardt sammen at det knaste i dem. Hun strakte hals og trakk pusten dypt, holdt den helt til det prikket i fingrene. Deretter slapp hun luften ut gjennom leppene med en plystrende lyd.

Så gikk hun tilbake til stua, kysset Mathieu sakte på den blodige munnen og returnerte til gangen hvor hun løftet sekken over skulderen. Hun snudde seg en siste gang. Leiligheten var helt stille. Et ødelagt rede. Et sted der rovfuglen hadde slått til og knust noen egg, hakket en kylling til døde. Et sted med knust glass, porselen og knokler. Blod, hud og bein. Blod over parketten. Blod på veggene og i taket. Blod og ørsmå knokler i toalettet, og nå på en siste ferd ned gjennom kloakken.

Katya så at mørket slukte leiligheten, og hun kunne kjenne døden; det mest handfaste beviset på at hun selv levde.

Hun åpnet døra, tok skrittet ut og lukket døden inne.

Så dro hun ut for å tilbringe resten av dagen på bredden til Seinen – der hvor hun kunne kikke på fugler.


Fredag 12. februar 1999

Kl. 14:30 – Kongo

En kamuflasjekledt soldat stormet gjennom underskogen, og skremte unna fugler, jordrotter og aper. Det var ettermiddag og sola sendte søyler av lys gjennom de tette lianene. Huden til soldaten var hvit, og øynene hans var røde som smaragder. Albino. Han flekket tenner og pustet hurtig med en hvesende lyd som raspet gjennom luften og lød som spadetak i sand.

Jungelen var opprinnelsen til alle trær, og den var et mysterium. Så stor og mektig at en hvilken som helst dronning ville misunne henne. Hun var grønn, blendende, glitrende. Et svalende teppe for fjellene som skapte liv overalt hvor enn man så; under hver stein, ved hver elvebredd og i den minste trekrone – men samtidig skapte hun et mørke som brakte søte drømmer, mareritt og død. Og trærne i seg selv. Så store. De var som millioner av fartøy med alle verdens dyrearter om bord, stående mot himmelen og rede til å ta av når som helst.

En og annen åpning viste seg mellom trærne, for bare å lede inn i en ny virvlende ornamentikk av lianer og greiner. Men den kamuflasjekledte fant veien, for det var spor som skar seg gjennom tykk mose og avslørte at det hadde vært en vei der for lenge siden. Nomader med kyr og kjerrer hadde fulgt den. Landet hadde gått inn den store krigen, og veien hadde blitt brukt som fluktrute. Den gikk over fjellene. Menneskene hadde flyktet fra den belgiske kongen, han som hogg hendene av menn og guttebarn. Til og med dyrene hadde forsvunnet i hopetall. Dyr som ble flådd, elefanter og okser som mistet sine dyrebare horn og støttenner. Det var for omtrent hundre år siden.

Men Kongo hadde gått videre siden den gang, og rollene var byttet om. For nå fulgte en mørkhudet bueskytter, Obungu Bokenu, lettbeint etter soldaten på et par hundre meters hold. Han løp over bakken som om det var huden til verden han tråkket på, og han tok stadig innpå. Uten sko kunne han løpe flere mil på en dag. Han brukte sine kunnskaper vel i jakten på den kamuflasjekledte. Og nå hadde han fulgt nordmannen gjennom landet, over høye fjell og monotone sletter. Han hadde greid å følge sporene, selv om mannen aldri etterlot seg annet enn et svart leirbål. Obungu hadde ikke funnet fotavtrykk, avføring eller matrester. Det var som om mannen hadde svevd foran ham og ikke gjort seg nytte av annet enn luften han pustet. Obungu hadde antatt at mannen begravde det han etterlot seg, inntil han hadde skjønt at han ikke var menneskelig – og aldri åt.

En vannflaske av geitemage slang rundt midja til Obungu som ei oppsvulmet pølse. Den var nesten full. Men han var ikke tørst på vann, selv om svetten piplet som perler på den svarte huden hans. Alt han kunne si med ekte sikkerhet, var at han var tørst på hevn.

I den venstre handa var våpenet hans, nøye tilpasset, en mannslengde når den ikke var strenget. Bestanddelene til våpenet var av tresortene kosipo og koto, brun og gyllen. Satt sammen med hudlim og kvae. Overflaten polerte han daglig. Lag på lag med bivoks som gjorde buen holdbar og sterk også i fuktig vær. Oksehorn var festet til begge ender som forsterkning der strengen satt. Langbuen hadde han fra sin far. Pilkoggeret var festet bak på ryggen med lærstropper. Huden ble oljet dypt hver måned og pilene av kokrodua ble smurt med termittspytt like ofte. Det var få piler i koggeret nå.

Obungu besteg en svakt stigende åskam, og på toppen av den nakne åsen, sparket han i bakken for å få fotfeste. Solen var i ferd med å gå ned, den kalde vårluften ville snart overdrysse mosen med myriader av glitrende vanndråper. En gang for ikke lenge siden hadde den kamuflasjekledte bekreftet at han var umenneskelig. Han hadde påført stammefolket et ubehag som bare eskalerte for hver dag som gikk. Nå var det han som var byttet og skulle jaktes ned, slaktes og fortæres av det evige mørket som han fortjente. Obungu hadde trukket fram ei pil fra koggeret og nå lå den rolig over den spente buen med spissen pekende mot skikkelsen som løp femti meter bortenfor. Ett pust inn – ett pust ut …

Obungu slapp strengen. Ett sekund senere rykket den kamuflasjekledte til, og leppene strakte seg som et gapende sår idet pila boret seg igjennom ryggen hans og kom ut gjennom brystet. Han knelte, så mot himmelen, gispet etter luft – et redselsfullt blikk mot lyset.

Obungu kunne se hvordan skikkelsen huket seg sammen – men han falt ikke – hvorfor falt han ikke? Skikkelsen så først ut til å fryse fast mot horisonten, men snart beveget den seg rolig ned mot skogkanten og forsvant.

«Demon», hvisket Obungu forbløffet. «Ormeyngel!»

Obungu småløp mot skogen der skikkelsen hadde forsvunnet, og på veien tok han fram en ny pil og la den over buen. Da han var kommet ti skritt fra skogen, stanset han og skulte inn i halvmørket. Han lyttet. Noe rørte seg rett framfor ham – en gnissende lyd. Han listet seg nærmere.

Plutselig kom et dunk, og noe som raslet gjennom underskogen litt til siden fra der han stod. Han kvapp til og vendte ditover – tok sikte mot lyden – mot noe han ikke kunne se. Lyden forsvant gradvis. Løp den sårete fienden vekk?

Obungu tok beina fatt etter lyden, men stanset brått da han så at det bare var en stein som rullet ned gjennom underskogen. Og litt for sent skjønte han at han var blitt lurt. Han bråsnudde og rakk bare så vidt å se det blodige grinet til den norske soldaten som kom styrtende mot ham og hamret inn i ham. Obungu falt bakover med soldaten over seg. To sterke hender grep rundt halsen og klemte til. Obungu forsøkte å vri seg løs, men grepet strammet – hardere og hardere. Det begynte å flimre for øynene til Obungu. Han slo nevene hvor enn han kunne slå, men motstanderen enset det ikke.

I et siste desperat krampetak, stirret Obungu inn i øynene til motstanderen. De øynene – de røde øynene – som glødet av … redsel? Ja, for noe var galt! Noe som stakk ut mot Obungu – noe spisst – ja, pila!

Nerveceller fyrte av siste rest av signaler i hjernen til Obungu – som en guddommelig kalkulator bestående av stoff og sjel, sydd i et arvelig nettverk, slått sammen og gått over i ren kamp, fyrte av sitt siste arsenal – nevroner brakte beskjed til sine endestasjoner, transmittorstoffer seilte over synapsene – to hundre nanometer – slik ferjemannen frakter sjeler over Meifumado, slik ble også stoff fraktet over synapsene i Obungus hjerne – og på den andre siden; reseptorer som mottok signaler fra en annen nervecelle – sendte dem videre gjennom nye aksoner. Og videre fra kjemi til elektrisitet, til en muskelcelle – til flere muskelceller – til bevegelse. Hendene til Obungu skjøt inn under brystet til motstanderen, grep tak i pilspissen, knakk den rett av, og i et siste krampetak kjørte han pilspissen inn i tinningen til soldaten. Obungu så at nordmannen sperret de røde øynene opp. Hendene hadde sluppet taket, og snart var det som om fokuset i blikket gled lenger inn – inn mot noe fjernt bak i hodet til Obungu – som om hjernen hans var et endeløst univers.

Det lød et gisp fra nordmannen, så kollapset han i en siste omfavnelse. De ble liggende kinn mot kinn, og Obungu ble gradvis oppmerksom på sin egen pust. Han kjente hjertet hamre i brystet. Det hadde ikke alltid vært slik. Obungu hadde egentlig levd et nokså fredelig liv inntil de norske desperadoene hadde herjet Mossenjo, landsbyen hans. Det var to måneder siden. Men nå var den nest siste død; en skapning som sikkert kom fra dødsriket i utgangspunktet. Obungu visste det også der han lå under soldaten, men forstod ikke hvordan han visste. En slags lukt, kanskje? For han luktet ikke som noe annet dyr han hadde drept. Det var som aske og brent tjære. En lukt som var både ond og forlokkende.

Han veltet soldaten til side, kom seg på beina og studerte liket. Mannen var omtrent like stor og muskuløs som ham selv. Bakenden til pila stakk ut av ryggen hans som en vimpel. Vimpelen hadde hvite hønsefjær som stod i kontrast til det onde vesenet den hadde drept. Den triumferte! Mannen var kanskje femti år, kanskje mer. Kraftig bygd og godt fødd som de aller fleste hvithuder. Over venstre brystlomme stod navnet hans i svart: «PLATOU».

Obungu så rundt liket. Ingen andre spor enn lukten som vinden knivskarp kuttet bort. Han undersøkte lommene til liket og fant et rosa kort med bilde av mannen. Små tegninger av biler og motorsykler på linje nedover. Norsk tekst. Et førerkort. Han puttet det i sin egen veske. Han fant et maskinskrevet dokument som var brettet sammen og lagt i en plastmappe. Det var på engelsk. Obungu forsøkte å lese det. Han forstod bruddstykker. Enkeltord. «Kontrakt, operasjoner, støtte, sikkerhet, konvoi, vakter, dollar, hæren …». Han fant henvisninger til steder han kjente navnet på, og noen ukjente. Han fant underskrifter. Den ene var Platous. Den andre var ukjent, men tydelig av fransk opphav. Claude Vitesse, med tittel «kommandant». Øverst til høyre på arket stod det at det et sted og en dato; Oslo, 2.juni 1997.

Han fant en lommebok. Den inneholdt femten tusen dollar i sedler, og noen kongolesiske mynter. Han puttet alt ned i vesken sin.

Han satte seg ned og tok en liten slurk fra vannflasken. Tenkte på den kortvarige svimmelheten tidligere i dag, og følelsen av å være nesten adskilt fra verden. Han hadde mistet vennene sine i landsbyen, men hadde fortsatt farens bue. Lurte på hvorfor – hvorfor var han den eneste som hadde overlevd, hvorfor skulle soldatene som kom fra nord blande seg i stammefeider i Vest-Afrika, hvilken trolldom var de i besittelse av og hva ville de med statuen? Den var jo ikke verd noen ting for de vantro.

Spørsmålene var merkelig problematiske, uten innlysende svar. Han satte dem til side. Muligens for senere vurdering. Lot blikket streife horisonten og så opp på sola som nå var inne i en vestlig kvadrant av himmelen. Reiste seg, løsnet jaktkniven fra beltet og begynte å skjære gress og tørre kvister fra skogkanten som han la over liket, til den rensende ilden. Han fant det billedlig; det som skulle slukke hevntørsten hans var ilden han skulle tenne. Men det var bare bittert tiltalende. Han hatet lukten av brente kropper, hadde kjent den så halt for mange ganger, så han dekket over liket til det ikke lenger var synlig.

Etterpå var restene av dagen bare en rømling av varme i bakken under ham og en oransje stripe på den mørke horisonten. Han tok fram Zippolighteren fra en liten skinnpose som var festet på innsiden av skjorten – den som hadde et navn og noen norske ord inngravert som han ikke visste betydningen av – Tankred Tommesen, en gigantisk nordmann, en mann som hadde mistet lighteren idet han hadde satt fyr på strå-hyttene. Den onde. Det måtte være en mann med trolldomskrefter – for hvordan hadde han ellers greid å stjele statuen av Kimpa Vita? Han tente lighteren og førte flammen inn mot det tørre gresset. Ble sittende med buen over fanget sitt og se tålmodig mot sørøst, mot fjellene, i håp om at ikke nordmannen ville se røyk fra det store likbålet, selv om han unnet ham smerten med stor tilfredsstillelse.

«Du vil ikke se det du ikke forventer, demon!»

Han sa det lavt, men med en bestemt ro, og tenkte på sin fars siste ord: Drep dem alle, Obungu. Jakt på dem til de ikke eksisterer lenger! To måneder siden. Han var nære nå, men ikke nær nok. Ikke nær nok til å slappe av et sekund. Han måtte drepe en til; Tommesen. Han som hadde tatt Kimpa Vita!

Han var altså jegeren, men kunne selv bli oppdaget og drept. Kunne han se røyk i skumringen, eller det gule glimtet av et annet bål? Nei, det var bare gnister og røyken fra dette bålet. Han var så trøtt. Kunne han legge seg og hvile?

«Jeg heter Obungu Bokenu og velsigner denne leiren med ild!»

Han la seg i le ved det store likbålet, og lot drømmerøyk blåse ut mot jungelen. Vinden var jevn, med unntak av sporadiske turbulente røykdjevler fra bålet. Det var merkelig hvordan noen av barndommens ord og måter falt som døde fugler mot jorden, mens andre fulgte tett og nært, og vokste seg inn i sjelen. De ordene ble tyngre å bære ettersom tiden gikk.

Ovenfor, blinket også stjernene konstant. Millioner av soler og verdener, svimlende konstellasjoner, brant kaldt i vakuumet. Det han så, vasket himmelen i et hav av fiolett og ibenholt. En meteor etset en kort, spektakulær bue under galaksen Påfuglen og blunket ut. Bålet kastet merkelige skygger og fantomer danset i sine glødende kjerner. Men dette så ikke jegeren Obungu. Sjel og kropp ble sveiset sammen der han sov. Vinden stønnet. Og han drømte; om en kindoki- heksedoktor med kråkeklør.

Nå og da sendte et lite vindblaff røyken ut i sirkel og pustet mot ham, og han pustet noe av det i seg. Den sure røyken fra liket blandet seg med den søte søvnen hans. Det bygges drømmer på samme måte som et lite sandkorn kan bygge en perle i en østers. Obungu stønnet med vinden. Stjernene var likegyldige til dette. Det var bare en norsk kriger som var død og en afrikansk hevner som håpet på oppstandelse av dem han hadde mistet. Dette hadde ingen gleder ved seg.

